SCN รุกพลังงานสีเขียวเต็มสูบ ลุยตั้ง “โซลาร์รูฟฯ” 102.34kWp ร้านอาหารดัง “โอ้กะจู๋”
SCN รุกพลังงานสีเขียวเต็มสูบ ลุยตั้ง “โซลาร์รูฟฯ” 102.34kWp ร้านอาหารดัง “โอ้กะจู๋”
26 พ.ค. 2563

ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN ผู้นำด้านธุรกิจพลังงาน พลังงานหมุนเวียน และยานยนต์ที่ใช้พลังงานทางเลือก เปิดเผยว่า จากการแพร่กระจายของ PM2.5 ยังคงมีความน่าเป็นห่วง SCN จึงไม่หยุดที่จะเดินหน้าขยายธุรกิจด้านพลังงานหมุนเวียนอย่างต่อเนื่อง เพื่อมุ่งเน้นให้เป็นธุรกิจพลังงานสะอาด เป็นมิตรกับสิ่งแวดล้อม โดยดำเนินธุรกิจบริการรับติดตั้งโครงการโซลาร์ รูฟท็อป แบบครบวงจร (Engineering, Procurement and Construction :EPC) ให้บริการครอบคลุมการออกแบบ ติดตั้ง รวมถึงดำเนินการซ่อมบำรุงระยะยาว
ทั้งนี้ ด้วยอุดมการณ์ของ SCN ที่สอดคล้องกับคอนเซปต์ร้านดัง อย่างร้านอาหารสวนผัก โอ้กะจู๋ (Ohkajhu) ที่คำนึงถึงผืนดิน ผลิตผล ระบบนิเวศ ครอบครัว และชุมชนเป็นหลัก ทำให้ SCN ได้เข้าไปดำเนินการติดตั้งและดำเนินการวางระบบโซลาร์ รูฟท็อป ให้กับทางร้านที่สาขาสันทราย (สาขาแรก) จังหวัดเชียงใหม่ ขนาดติดตั้ง 102.34 kWp
อย่างไรก็ตาม ผลจากการดำเนินงานข้างต้น ไม่ใช่เพียงแค่เพื่อมุ่งทำให้อุดมการณ์ลดมลพิษ รักสิ่งแวดล้อมสำเร็จเพียงอย่างเดียว แต่ยังช่วยให้ร้านอาหารสวนผัก โอ้กะจู๋ (Ohkajhu) สาขาสันทราย สามารถลดภาระต้นทุนค่าไฟฟ้าได้มากถึง 40% จากค่าไฟฟ้าเดิมทั้งหมด ซึ่งถือเป็นผลลัพธ์ที่ดีจากการดำเนินโครงการโซลาร์ รูฟท็อป แบบครบวงจรอีกด้วย